27. og 28. september 2012 skipaði Granskingarráðið fyri Vísindavøku á fimta sinni. Hetta varð størsta Vísindavøkan higartil og samanumtikið eitt sera væl eydnað tiltak. Mett verður, at umleið 1500 fólk í alt vitjaðu tiltakið í stóru høllini og ovaru hølunum hjá Öström og har á leið hesar báðar dagarnar. Hósdag og fríggjadag vóru tað serliga næmingar frá Studentaskúlanum í Hoydølum, Føroya Handilsskúla í Havn, Fiskivinnuskúlanum í Vestmanna, Tekniska Skúla í Klaksvík og NámX í Eysturskúlanum. Eisini komu onkrir 9. flokkar og yngri næmingar seinnapart fríggjadag. Tiltakið var sum vant partur av evropiska tiltakinum Researchers'Night og hesa ferð fingu vit fíggjarligan stuðul til tiltakið frá ES. Fjølbroytt skrá Allir granskingarstovnarnir høvdu básar, har tey vístu og greiddu frá sínum virksemi, 10 básar í alt. 23 granskarar hildu í alt 27 stuttar framløgur. Fleiri kunnu síggjast á hesi síðuni (kemur skjótt) og nakrar verða eisini at hoyra í Útvarpinum í heyst. Í kaféini European Corner var ymiskt gott at fáa, m. a. bjóðaðu vit Vísindavøku køku í sambandi við setanina, har Sigurð í Jákupsstovu rektari á Fróðskaparsetrinum, helt røðu-les hana her. Lærarar úr Hoydølum skipaðu fyri ymsum stuttligum royndum. Fólk frá Havstovuni og Náttúruvísindadeildini skóru fisk upp og greiddu frá. Bioanalytikarar frá Ílegusavninum og Landssjúkrahúsinum hjálptu fólki at uppreinsa DNA, sum tey fingu við sær í eitt hálssmúkku. Útferðir vóru skipaðar til Heilsufrøðiligu Starvsstovuna, Landsskjalasavnið og út á Tinganes. Á kvøldsetuni vóru tvær heiðurslønir handaðar. Dorete Bloch fekk heiðursløn fyri serliga góða almenna miðling av gransking-tíðindaskrivið er her. Gunnar G. Guttesen fekk heiðursløn fyri besta filmin í filmskappingini, har í alt 4 filmar komu inn-tíðindaskrivið er her. Maria Dam og Pál Weihe høvdu tvær skemtligar framløgur úr teirra granskingarverð, kallaðar gransking við einum skálkabrosi. Ein steðgur var í, har høvi var at royna fleiri sløg av serøli frá Føroya Bjór, sum var gjørt við føroyskari hyllublómu, jarðberum, kvannum og klokkulyngi, umframt vanligar øl og sodavatn. Kvøldið endaði við framførslu av verkinum Føroyar 5.2. Hvussu ljóða Føroyar? sum Uni Árting og Jens L. Thomsen hava staðið fyri saman við nógvum øðrum. Áhugin var so stórur, at verkð varð framført tríggjar ferðir.